GiliGold/VAD_KnessetCorpus huggingface dataset:
מכלוף מיקי זוהר: ברור לי שיש כאן שיקולים כלכליים ומרכיבים כלכליים, ברור לי שקבוצות הספורט, שאני בעברי גם ניהלתי אחת מקבוצות הספורט שמובילות היום במדינת ישראל, קבוצת מכבי קרית גת, הייתי היושב ראש שלה, שמשחקת היום בליגת העל, הן כולן חיות בסופו של דבר מתקציבי השידור.
מכלוף מיקי זוהר: השידור הזה בעצם משלם הרבה מאוד כסף למינהלות הליגה.
מכלוף מיקי זוהר: בסופו של דבר, מי שנהנה מזה זה קבוצות הספורט והן רוצות לייצר ספורט תחרותי כמה שניתן וברמה גבוהה יותר והכסף אכן משמש אותן בעניין הזה ולכן אני חושב שחבילות הספורט הקיימות היום, כשישנן, כשרוצים למכור אותן למי שרוצה לרכוש אותן כשהן במחיר סביר, טוב שהן קיימות, זה גם עוזר לקבוצות הספורט לעשות פעילות ספורטיבית ענפה.
מכלוף מיקי זוהר: אבל המשחקים המרכזיים, המשחקים המעניינים ביותר, חייבים להיות נגישים לכלל הציבור בצורה חינמית ויש לנו ערוצים ממלכתיים, יש לנו תאגידי שידור ציבורי, אם זה שמוקמים, יש לנו את הרשות השנייה ויש גופים ציבוריים כאלו ואחרים, שצריכים לוודא שהתכנים האלה נמצאים אצלם וצריך גם לאגם לזה משאבים.
מכלוף מיקי זוהר: זה לא עולה חינם, צריכים לאגם לזה משאבים ואת המשאבים האלה צריך להפנות בצורה סבירה והוגנת לטובת שידורי הספורט, לפחות המרכזיים שבהם.
מכלוף מיקי זוהר: כינסנו היום את הדיון הזה כדי לעסוק בזה בהרחבה.
מכלוף מיקי זוהר: דיברתי באופן כללי מה עמדתי כיושב ראש הוועדה להיום, אני כמובן רוצה לשמוע את חבריי, חברי הכנסת וכמובן את חברי ורעי ראש עיריית דימונה, בני ביטון.
מכלוף מיקי זוהר: אז בואו נתחיל עם חבר הכנסת איציק שמולי, או עיסאווי פריג', ומשם נמשיך לשאר הדוברים.
איציק שמולי: תודה רבה, אדוני היושב ראש וברכות לך גם על הכינוס של הישיבה בנושא החשוב הזה.
איציק שמולי: צריך לזכור שהמטרה של ספורט זה גם לקרב בין אנשים וגם ספורט לא אמור להיות תלוי ביכולת הכלכלית של אנשים ואכן התופעה הזאת של זליגה, כפי שאתה הגדרת, אדוני היושב-ראש, מהערוצים הממלכתיים, הציבוריים, לערוצים שהם בתשלום, היא מגמה מדאיגה ואנחנו צריכים באיזה שהוא מקום לשים גבול לעניין הזה, בפרט אם מדברים על הסיפור של המשחק המרכזי.
איציק שמולי: גם בכדורגל וגם בכדורסל.
איציק שמולי: יש דוגמאות חיות בימים האלו, היו כמובן, ואני חושב שהדגש שלנו, אדוני היושב ראש, צריך להיות על המשחק המרכזי.
איציק שמולי: אמרת גם ביושר ובהגינות, כדי שהאמירה הזו לא תהיה פופוליסטית ובאוויר, אם אנחנו רוצים שהדבר הזה אכן יתקיים בערוצים הממלכתיים אז אנחנו צריכים לוודא שיש גם כסף, כפי שהיה בשנים עברו, שהולך לטובת שידור של משחק כדורגל או כדורסל מרכזי, שהפרקטיקה הזאת תישמר.
איציק שמולי: ולכן אני חושב שכאשר אנחנו מסתכלים קדימה, ציינת את ההקמה של תאגיד השידור הציבורי, התקציב של המדינה עומד על הפרק.
איציק שמולי: אנחנו צריכים לוודא שאכן יש סעיף תקציבי ברור שהולך לכיוון השידור של המשחק המרכזי, כך שילדים בכל מקום בארץ, לא רק ילדים, גם משפחות, בלי קשר למצבן הסוציו אקונומי, יוכלו ליהנות מהספורט.
איציק שמולי: שוב, מברך אותך על הדיון, אדוני היושב ראש ואם נוכל להביא ליישום של הדבר הזה במשחק המרכזי, אני חושב שלהתפשט עכשיו לכל ענפי הספורט ולכל השידורים זה חלומות רחוקים, אבל הלוואי ונצא מכאן, אדוני היושב ראש, עם איזו שהיא בשורה, לפחות לגבי השידור של המשחק המרכזי.
מכלוף מיקי זוהר: תודה רבה, חבר הכנסת איציק שמולי.
מכלוף מיקי זוהר: בבקשה, חבר הכנסת עיסאווי פריג'.
עיסאווי פריג': אל"ף, אני מצטרף לידידי, חבר הכנסת שמולי, ברכות על הדיון, זה מתבקש ומתחייב.
עיסאווי פריג': ספורט זה ענף המוני, זה מה שנשאר לנו, חברים.
עיסאווי פריג': הספורט היום, במדינה המשוסעת שיש לנו, הפך להיות הענף הראשון והחזק שמסוגל לחבר בין אנשים – ערבים, יהודים, חילוניים, דתיים, זה מקצוע שמחבר וחייבים לשמר אותו.
עיסאווי פריג': אבל צר לי מאוד, הכתובת היתה על הקיר.
עיסאווי פריג': אני השתתפתי בדיון של הקמת התאגיד החדש, תאגיד השידור הציבורי, שם זה התחיל ואני התרעתי.
עיסאווי פריג': לאחרונה גם שלחתי מכתב לשר האוצר כחלון בעניין הזה, שעומד להתקיים מכרז וכי צריך להכין את זה, על-מנת שלא תיפול תקלה.
עיסאווי פריג': רשות שידור ציבורי לא יכולה להתקיים בתקציב של 15 מיליון שקל לספורט.
עיסאווי פריג': עד כמה וכמה שהיום הרשות הראשונה, רשות התאגיד, קנתה את משחקי המונדיאל ב- 30 מיליון, קרוב ל- 30 מיליון, דהיינו ניצל את תקציבו גם קדימה.
עיסאווי פריג': אז הדברים ברורים.
עיסאווי פריג': מה שקרה, התהליך שקרה והמכרז שזכו בו צ'רלטון בסכומים המדוברים – 45 מיליון שקל, אין לי טענות, זה פעילות כלכלית.
עיסאווי פריג': אבל חברים, יש מחויבות של המדינה לאזרחיה.
עיסאווי פריג': לא הכל הוא שורה של רווח והפסק.
עיסאווי פריג': היום במדינת ישראל ישנם 2.2 בתי אב, על-פי הלשכה המרכזית לסטטיסטיקה, 2.2 מיליון.
עיסאווי פריג': מתוכם, על-פי הבנתי, 1.6 מיליון מחוברים ליס, הוט וסלקום.
עיסאווי פריג': נשאר 600,000 בתי אב שאין להם לא הוט, לא יס, לא סלקום.
עיסאווי פריג': דהיינו לא יכולים לראות את זה.
עיסאווי פריג': מתוכם חרדים, ערבים ופריפריה, המוחלשים, מה לעשות ידידי, אנחנו נמצאים באותה הצלחת.
עיסאווי פריג': בואו, ראשית כל, לשם גילוי נאות – כל ספורט שקיבל נמצא עכשיו בחבילת הבסיס שקיימת אצל הוט וסלקום.
עיסאווי פריג': לא צריך לשלם כסף נוסף, זה לשם הגינות, בואו נציין את זה.
עיסאווי פריג': מי שיש לו חיבור הוט וסלקום – הוא רואה את זה, הוא לא צריך להוסיף סכום נוסף, זה חלק מחבילת הבסיס.
עיסאווי פריג': ידידי היושב ראש, אנחנו כמחוקקים, כנציגי ציבור, נוכל לשנות את הגזרה הזו ובואו נסתכל לעצמנו ישר בעיניים וזה תלוי בנו והפתרון נמצא בידי משרד האוצר ועכשיו אני חזק את מה שחבר הכנסת שמולי אמר, שיש לנו תקציב בפתח ואתה מרכז הקואליציה בוועדת הכספים, יש לך תפקיד מפתח בעניין הזה.
עיסאווי פריג': פשוט מאוד – שר האוצר צריך לאשר את הסכומים הדרושים לשם קניית המכרז מערוץ הספורט או מצ'רלטון או איפה שצריך.
עיסאווי פריג': זה עניין של כסף.
עיסאווי פריג': השאלה היא מה מידת המחויבות, אם נותרה מחויבות כלשהי למדינה כלפי האזרח הפשוט.
עיסאווי פריג': זה תלוי בנו, זה תלוי בנו.
עיסאווי פריג': אין דרך אחרת.
עיסאווי פריג': המכרז יצא לדרך, היתה בו תקלה, זכה בו גוף כלכלי, רואים את מה שרואים.
עיסאווי פריג': אבל בכדי לצ'פר ולשנות את סדר היום הזה, ולאפשר לכל אזרחי מדינת ישראל לצפות בו בעידן פלוס, כמובן עידן פלוס שזה ערוצים פתוחים, זה מחייב תוספת תקציב מהאוצר, זה מחייב שבתקציב הקרוב יעמוד כבודו על המשמר ויכול לעשות את זה, זה בידיים שלנו.
מכלוף מיקי זוהר: תודה, אדוני.
מכלוף מיקי זוהר: בעצם, מה שעשית, כיוונת למסקנות הוועדה שסופו של דבר יהיו ברורות, תיכף גם נדבר עליהן.
מכלוף מיקי זוהר: חבר הכנסת חנין, בבקשה.
דב חנין: תודה אדוני היושב ראש, אני מצטרף לברכות על כינוס הישיבה הזו.
דב חנין: אני אהיה קצר, כי אני באמת מסכים עם חבריי שפתחו את הדיון.
דב חנין: בתחום הספורט אנחנו צריכים להבחין, כמו בכל תחום אחר, בין דברים שהם סוג של ליבה, שיש בה אינטרס ציבורי, יש בה עניין ציבורי גדול, לבין דברים אחרים ואנחנו חייבים להבטיח, כמו שאנחנו עושים בתחומים אחרים, שדברים שהם הגרעין המרכזי שסביבו באמת כל הציבור מתעניין ויש צורך לראות ולחזות וליהנות, הדברים האלה יהיו בשידור ציבורי שהוא פתוח.
דב חנין: זה חל למשל לגבי משחקי היורו שמתנהלים עכשיו, זה חל לגבי שידורי האולימפיאדה, אני לא בטוח שכל שידורי האולימפיאדה אבל שידורים מרכזיים מהאולימפיאדה וזה בוודאי צריך לחול על המשחקים.
מכלוף מיקי זוהר: אנחנו כמובן מדברים על משחקים מרכזיים ולא משנה באיזה אירוע ספורט שלא יהיה.
דב חנין: בדיוק, בדיוק.
מכלוף מיקי זוהר: אנחנו מדברים על המשחקים המרכזיים שבאירוע הספורט הספציפי.
דב חנין: זו צריכה להיות הגישה שלנו.
דב חנין: אנחנו צריכים להבטיח שהדבר הזה נשאר ציבורי, פתוח, ואפשרי לכל אזרחי המדינה.
דב חנין: צריך להבין שכל החלטה אחרת, משמעותה היא שאנשים עניים לא יוכלו לראות את זה, או אם הם ייראו את זה, הם ייראו את זה במקום לקנות אוכל לילדים.
דב חנין: זו תוצאה חברתית שאנחנו לא יכולים להשלים אתה.
מכלוף מיקי זוהר: מסכים עם כל מילה.
מכלוף מיקי זוהר: ידידי ורעי, ראש העיר.
עיסאווי פריג': לפני שראש העיר ידבר, ידוע לך שהמכרז שהיה צ'רלטון זכה בכל שידורי הכדורגל.
מכלוף מיקי זוהר: להזכירך, ניהלתי פה דיון אז בזמנו כשחברת אורנג' גם ניגשה למכרז ודיברנו על הנושא הזה, שלא ייתכן שייווצר פה מונופול ובסוף אני חושב שהתוצאה היתה תוצאה סבירה, עם כל זה שיש היום סוג של קושי לאתר את השידורים במחיר סביר, כי גם המחיר ששולם בעבור השידורים היה מחיר מאוד מאוד גבוה.
מכלוף מיקי זוהר: זה היטיב מאוד עם קבוצות הספורט, זה עוזר להן לייצר ספורט ברמה גבוהה יותר.
מכלוף מיקי זוהר: אם אנחנו נמצא כאן פתרון ונקבע שכל השידורים המרכזיים יהיו בערוצים ממלכתיים חינמיים, תיפתר הבעיה.
עיסאווי פריג': יש ערוץ ממלכתי אחד.
מכלוף מיקי זוהר: ערוץ אחד.
עיסאווי פריג': אין יותר.
מכלוף מיקי זוהר: אין בעיה, שזה יהיה בערוץ 1, זו המטרה המרכזית.
מכלוף מיקי זוהר: בסוף כולם מרוויחים מזה.
מכלוף מיקי זוהר: כי גם בערוץ 1 לא מפסידים כסף.
מכלוף מיקי זוהר: הרי יש פרסומות, במשחקים מרכזיים יש צפי גבוה לשידורים, הם יכולים גם לייצר הכנסה, גם באמצעות פרסומות.
מכלוף מיקי זוהר: לא בהיקפים שעושים בערוץ 2 אבל הם עושים בהתחלה כל מיני פרומואים כאלה, איך זה נקרא, הכתוביות האלה שהם עושים בהתחלה?
מכלוף מיקי זוהר: חסויות, שגם מכניסות להם הרבה מאוד כסף והכסף הזה עדיין יכול לעזור להם לשדר את השידור.
מכלוף מיקי זוהר: עדיין, המטרה שלנו צריכה להיות ברורה – משחקים מרכזיים ישודרו בערוץ חינמי.
מכלוף מיקי זוהר: בבקשה, ראש העיר.
<בני ביטון: תודה רבה, אדוני היושב ראש, חברי הכנסת, קודם כל להגיד לך תודה רבה שהעלית את הדיון.
<בני ביטון: אני כיושב ראש פורום ערי הפיתוח כתבתי מכתב אליך, ליושב ראש וגם לשרת הספורט.
<בני ביטון: שרת הספורט פשוט לא נמצאת היום, היא נמצאת עם ראש הממשלה באוגנדה, אז קודם כל, אני חושב שפה לא צריך להיות לא ימין ולא שמאל, אני חושב שבאמת הספורט מאחד את כולנו ואני מדבר לא רק כראש עיר ולא יושב ראש פורום ערי הפיתוח, אני גם הייתי שחקן כדוריד בנבחרת ישראל ואני כדוגמה, כראש עיריית דימונה מזה שנתיים וחצי, מקציב כמעט חמישה מיליון שקל מדי שנה בשנה לספורט בדימונה.
<בני ביטון: אתה היית אצלי וביקרת ונוכחת.
<בני ביטון: כך גם לספורט העממי וגם לספורט הייצוגי.
<בני ביטון: יש הבדל בין הספורט העממי לספורט הייצוגי.
<בני ביטון: מה לעשות, גם בדימונה וגם בקריית שמונה וגם בערוער וגם במקומות אחרים, רוצים לראות כדורגל.
<בני ביטון: ואני אומר את זה באמת, אדוני, זה לראשונה מאז קום המדינה, רבותיי, שרוצים להאדיר את המשחקים המרכזיים.
<בני ביטון: כאחד שנמצא בפריפריה ומכיר את הדברים האלה, אני אומר לך אדוני היושב ראש, ספורט היום, רבותיי, זה לא מותרות.
<בני ביטון: רבותיי, ספורט היום זה משהו בסיסי, ואמרו את זה פה עמיתיי חברי הכנסת.
<בני ביטון: לא ייתכן שילד בקריית שמונה או ילד בדימונה לא יראו את משחקי ליגת העל.
<בני ביטון: אדוני היושב ראש, כמרכז ועדת הכספים שלנו ואנחנו מאותה סיעה, אני ואתה ביחד, באותה מפלגה, אני פונה אליך ולא מעניין אותי לא ליכוד ולא מערך, כשאני צריך עזרה, אני מרים טלפון לשמולי והוא עוזר לי וכולם עוזרים לי.
<בני ביטון: בקטע הזה אני חושב שצריכה להיות החלטה משותפת, תרים את זה.
<בני ביטון: כיושב ראש מכבי קרית גת לשעבר, ראית שכשרצית הרמת אותם מליגה א' עד לליגת העל.
<בני ביטון: אז אני לא חושב, אני לא מאמין שזה יקרה.
<בני ביטון: אני אומר לך, אני לא מאמין שזה יקרה.
<בני ביטון: השכל והתבונה יבואו לחברי הכנסת, זה נמצא אצלכם, הנה אני אומר, זה נמצא בשולחן הזה.
<בני ביטון: זו ועדת משנה, הרמת את הכפפה, כל אלה מחברי הכנסת שבאו לפה, לדיון החשוב הזה, אוהבי ספורט.
<בני ביטון: רבותיי, יש לנו פרויקט של ערבים, של בדואים, של יהודים, שנקרא שער שוויון.
<בני ביטון: אני יודע שאתה מכיר, אני יודע שאתה מוביל גם בדרך הזו.
<בני ביטון: אתה רואה את החבר'ה מערוער, מכסייפה, מרהט מכל המקומות, מגיעים אלינו לדימונה, הולכים לאופקים, הולכים לכל הפעילויות האלה.
<בני ביטון: אנחנו יודעים שהספורט מחבר.
<בני ביטון: הספורט מחבר את כולנו, הספורט יכול גם להביא שלום, הנה אני אומר לך, יכול להביא שלום.
<בני ביטון: אני רוצה לסיים ולהגיד לך, לפני שמונה חודשים ביקרתי בברצלונה והתארחתי אצל נשיא ברצלונה ואצל ראש עיריית ברצלונה לשעבר וראשת העיר הנוכחית ואנחנו הולכים להביא את ברצלונה לשלטון המקומי ושתעבור קודם כל ביישובים, כמו הפרויקט של ריאל מדריד, אנחנו נביא אותם לפריפריה ונעביר אותם יישוב יישוב ושייראו את הכדורגל.
מכלוף מיקי זוהר: אני רק מבקש שתשדרו את זה בערוץ 1, בסדר?
מכלוף מיקי זוהר: שלא יהיה בערוץ בתשלום.
<בני ביטון: אני מבקש לסיים ולהגיד לך, אדוני, מי שמכיר אותך, אדוני חבר הכנסת מיקי זוהר, אתה גם איש הדרום, אתה גם איש הפריפריה וחשוב מאוד שתצא פה החלטה ובשורה שוועדת המשנה של הספורט של הכנסת, קיבלה החלטה שלא מורידים את זה מסדר היום.
מכלוף מיקי זוהר: בהחלט, אדוני ואני מצטרף לכל מילה שאמרת ובאמת עקב אותו מכתב שאתה שלחת לי התעורר הנושא אז באמת שאפו על זה שהערת לתשומת ליבנו את הנושא החשוב הזה.
מכלוף מיקי זוהר: כמו שאמרת, אתה מייצג נאמנה את הרשויות המקומיות מערי הפיתוח ואנחנו גם שותפים לדרום ואנחנו נמשיך גם לעשות למענו.
מכלוף מיקי זוהר: יש פה נציגים ממשרדי ממשלה שהואילו בטובם לכבד אותנו ולהגיע?
מכלוף מיקי זוהר: בבקשה, אדוני, מה שמו?
<יונתן בייסקי: אני יונתן בייסקי מהמועצה לשידורי כבלים, שידורי לוויין.
<יונתן בייסקי: נמצא אתי צחי הלוי מהמועצה המרכזת את שידורי הספורט.
<יונתן בייסקי: אני חושב שתיארת, חבר הכנסת פריג', את המציאות בצורה מאוד מדויקת, מה שקרה אכן קרה, גם עלייה של פי שלושה במחיר זכויות השידור, גם החלוקה בין הוט ויס ועידן פלוס.
<יונתן בייסקי: אין לנו מה להוסיף על כך, זה בדיוק המצב.
מכלוף מיקי זוהר: אז אתם מצטרפים לקריאתנו?
<יונתן בייסקי: אני עובד מדינה, אני לא יכול להצטרף לקריאתך.
<יונתן בייסקי: אני רק רציתי להוסיף שהמועצה עושה את ההבחנה שחבר הכנסת חנין דיבר עליה קודם, בין אירועים חשובים ואירועים שוליים יותר, באמצעות רשימת האירועים המוכרזים, שזה רשימה של אירועים שהמועצה זיהתה כאירועים בעלי עניין ציבורי רב ולכן מחייבת את השידור שלהם בערוצים ללא תשלום נוסף.
<יונתן בייסקי: לצורך העניין ערוץ ללא תשלום נוסף יכול להיות גם ערוץ broadcast, כלומר 1, 2 ו- 10, או ערוץ בכבלים ובלוויין בחבילת הבסיס, שהוא ללא תשלום נוסף.
<יונתן בייסקי: אתם קוראים להעביר את זה לערוצים פתוחים, כלומר ערוצים מסחריים מול רשות השידור, זה לצערנו לא בתחום סמכותה של המועצה.
עיסאווי פריג': תאר לעצמך שעכשיו הנבחרת משחקת משחק גורלי, עלייה למונדיאל או לא, כולם באטרף רוצים לראות את המשחק, מה קורה?
<יונתן בייסקי: בדרך-כלל כוחות השוק עושים את שלהם וכשיש משחק שיש לו באמת ביקוש ציבורי גדול, אז הוא נקנה באופן טבעי על-ידי אחד מגופי השידור הגדולים.
עיסאווי פריג': משחק אליפות של באר-שבע, יש לו ביקוש ציבורי?
<יונתן בייסקי: שודר, כמדומני, בערוץ broadcast.
עיסאווי פריג': לא, אני מדבר על העתיד, לא על העבר.
איציק שמולי: עם האוכל בא התיאבון?
<יונתן בייסקי: בדרך כלל משחקים עם חשיבות ציבורית גדולה משודרים מעצם הביקוש שלהם, בדרך כלל בערוץ 2 או בערוץ 10 או בערוץ 1, מאחר והם מביאים הרבה רייטינג והרבה צופים.
<יונתן בייסקי: משחקים שיש להם קצת פחות חשיבות, והם אירועים מוכרזים, משודרים באחד הערוצים האחרים, בערוצי הבסיס.
מכלוף מיקי זוהר: כן, אתה רוצה לומר משהו?
<ראובן חביב: אני ראובן חביב ממשרד הספורט.
<ראובן חביב: אני יכול להגיד שגם השרה באמת שותפה לעמדה שיש משחקים מאוד - - -
מכלוף מיקי זוהר: אנחנו לא חשבנו אחרת.
עיסאווי פריג': איפה היתה השרה עד עכשיו?
עיסאווי פריג': למה נתנה למכרז לעבור?
מכלוף מיקי זוהר: איזה מכרז?
עיסאווי פריג': המכרז שהיה.
מכלוף מיקי זוהר: המכרז שהיה, אין איתו בעיה, עיסאווי.
עיסאווי פריג': לא, למה אז השרה לא התערבה בדאגה שרשות השידור - - -
מכלוף מיקי זוהר: המכרז היה מכרז תקין לחלוטין.
מכלוף מיקי זוהר: השקיעו הרבה מאוד כסף לרכישת זכויות השידור.
מכלוף מיקי זוהר: הקבוצות הרוויחו מזה הרבה מאוד כסף.
מכלוף מיקי זוהר: הסיבה שאנחנו נמצאים פה, זה לדאוג שהמשחק המרכזי יהיה בערוץ פתוח.
מכלוף מיקי זוהר: אנחנו לא מדברים על מחזור 8 בליגת העל, הפועל כפר-סבא מכבי.
עיסאווי פריג': מיקי, חזינו את זה מראש.
עיסאווי פריג': התקלה היא שהמכרז עצמו היה תקלה.
עיסאווי פריג': חזינו את זה מראש, חזינו את זה מראש.
מכלוף מיקי זוהר: ביקש ממני אלי כהן בקצרה, כן, אם אפשר, כי אני רוצה לסכם את הדיון.
אלי כהן: אני מדבר כאזרח מודאג ממה שבאמת קורה בעניין הערוצים של הספורט.
אלי כהן: העניין הוא, המצרך הזה הוא מצרך תרבותי וחוברתי, מי שלא שם לב.
אלי כהן: כולם צועקים – אנחנו חברתיים.
אלי כהן: אז זה מצרך חברתי ותרבותי שמאחד בין כל רובדי האוכלוסייה במדינת ישראל.
אלי כהן: זה דבר אחד.
אלי כהן: דבר שני, מהפן החינוכי אני רוצה להגיד לך, לימדתי הרבה שנים דווקא באוכלוסיות מוחלשות ועבורם הספורט הוא דבר שהוא מארג שנותן להם איזה שהוא סיפוק אישי, שמביא אותם לידי ביטוי בצפייה במכשירי הכדורגל האלה.
אלי כהן: לא רק משחקי כדורגל, גם שאר ענפי הספורט, לא רק כדורגל.
אלי כהן: יש משחקים שהם אולימפיים, יש אתלטיקה, זה לא חייב להיות תמיד רק כדורגל.
אלי כהן: דבר נוסף שלפי דעתי הוא מאוד חשוב, שאנחנו נשים לב שכאשר יוצאים מכרזים צריך פשוט במכרז לחייב שכל מי שזוכה במכרז, אחוז מסוים לא מבוטל, יהיה פתוח לכל הציבור, בכל הערוצים לא רק בערוץ המרכזי שנקרא ערוץ 1.
אלי כהן: על-ידי כך אני מאמין שזה ייתן איזה שהוא גיוון של כל האוכלוסייה גם לראות משחקים שהם בעלי ערך מבחינה חברתית.
מכלוף מיקי זוהר: בסדר גמור.
מכלוף מיקי זוהר: אני רוצה לסכם את הדיון, ברשותכם.
מכלוף מיקי זוהר: ועדת המשנה לספורט בכנסת קוראת לראש הממשלה ושר התקשורת בנימין נתניהו, לשר האוצר משה כחלון, לשרת התרבות והספורט מירי רגב ולשר החינוך נפתלי בנט, לפעול ללא לאות על-מנת להבטיח תקציב ראוי לשידורי הספורט בערוצים הפתוחים ואני מדגיש – שידורי הספורט המרכזיים ואין זה משנה באיזה ענף ספורט מדובר.
מכלוף מיקי זוהר: אנחנו בהזדמנות זו, ואני כמרכז הקואליציה בוועדת הכספים, אעביר את הפנייה הזאת גם ליושב ראש ועדת הכספים, נכתב גם אותו, על-מנת שבתקציב המדינה הקרוב יובטח תקציב ראוי לשידורי ספורט מרכזיים בערוצים פתוחים.
יעקב מרגי: אני מתכבד לפתוח את ישיבת ועדת החינוך, התרבות והספורט של הכנסת, ה- 4 ביולי 2016, כ"ח בסיון תשע"ו.
יעקב מרגי: הנושא על סדר היום – ראשי עיר מודיעים כי ישנו קושי לפתוח את שנת הלימודים הבאה ברשויות המקומיות, של חבר הכנסת מאיר כהן ועוד שלושה חברי כנסת, היתה דרישה של חבר הכנסת יעקב אשר, טלי פלוסקוב וחמד עמאר.
יעקב מרגי: נמצא איתנו חבר הכנסת עודד פורר.
מאיר כהן: בוקר טוב.
יעקב מרגי: מכבד אותנו בנוכחותו גם חבר הכנסת פרופ' מנואל טרכטנברג.
מאיר כהן: שלום אדוני, בוקר טוב, תודה על הדיון הזה.
מאיר כהן: צר לי מאוד שכנראה שהמחאה היום היא להצטלם בעיתון ואני רואה בחומרה רבה את זה שהוועדה הזמינה ופנתה למובילי המחאה והם לא מצאו לנכון להגיע לכאן.
יעקב מרגי: הזמנתם אותם?
מאיר כהן: אנחנו בדקנו עם אנשי הוועדה שלך והם תפקדו למופת ושלחו הודעות ואנחנו התקשרנו.
<יהודית גידלי: אני רק מבקשת לעדכן שראש העיר היחיד, ראש עיריית עכו, שלח התנצלות והודיע שהוא לא יכול להגיע.
מאיר כהן: והשאר אפילו לא טרחו להתנצל.
מאיר כהן: אבל זה לא משנה, אנחנו לא עושים את זה בשבילם, אנחנו עושים את זה בשביל התושבים.
מאיר כהן: אני חושב שראוי מאוד שוועדת החינוך, ותודה רבה לך אדוני, מקדישה חצי שעה, 45 דקות, בלוח הזמנים הצפוף והעמוס, בכדי שאנחנו נגיד את דברנו, בשם האוכלוסיות שאני לפחות וגם אתה, אדוני היושב ראש, באנו מתוכם.
מאיר כהן: אני מקדים ואני אומר, איני מתכוון לכך שתהיה חלוקה דיפרנציאלית ואני ליוויתי את המחאה, צעדתי אתם כמו עוד חלק מהיושבים כאן ואני מבין את המצוקות הגדולות במיוחד בתוך ערי הפריפריה ובמגזר הערבי ובמגזר הבדואי.
מאיר כהן: שם, תחילת שנה הופכת להיות לימים קשים מאוד לראשי הרשויות, ימים קשים מאוד כי ראש העיר צריך לתת תשובות, החל משיפוצים ושיבוץ מורים והצללות כאלה ואחרות ובמקום שאין פילנתרופיה ובמקום שראש העיר לא מצליח לגייס תורמים, בין אם אלה יהודים טובים או נוצרים טובים, ראש העיר מוצא את עצמו ב- 1 לספטמבר, עומד בפני שוקת שבורה.
מאיר כהן: אני יודע להעיד על גני ילדים בפריפריה שפותחים את השנה בלי הצללות ובלי חצרות ובלי מרחבי למידה שהם נאים בבחינת דירה נאה מרחיבה דעתו של אדם.
מאיר כהן: ואני יודע על כשלים גדולים מאוד, במיוחד ביישובים שמדורגים בסוציו אקונומי נמוך בפתיחת שנת לימודים.
מאיר כהן: מתקני הספורט בתוך בתי הספר, מעבדות בתוך בתי הספר, גודל הכיתות בתוך בתי הספר ולצערי הגדול מצד אחד אמנם אנחנו יודעים על תחילתה של חלוקה דיפרנציאלית, אבל מצד שני אנחנו יודעים שזה אפילו לא מתקן את המצוקה הקשה.
מאיר כהן: אני חוזר על דבריי, אני מצפה משר האוצר ומשר החינוך לא לקחת מהעשירות ולתת לעניות.
מאיר כהן: די, באמת אדוני, אני הייתי יושב ראש מטה המאבק של מרכז השלטון המקומי, קצנו בשיסוי הזה של החזקות מול העניות.
מאיר כהן: הסיפור הוא לא הסיפור של מרכז השלטון המקומי, אם כי אני ציפיתי שכן וגם לכאן יבואו ראשי הערים הגדולות.
מאיר כהן: כי התפישה הזו של כל ישראל ערבים זה לזה, מזמן הפכה להיות להיגד שאין אחרי שום עגינה במציאות.
מאיר כהן: לכן, אדוני, אני חוזר ואני אומר – אני דורש משרד האוצר ומשר החינוך להתייחס ליישובים סוציו אקונומיים מ- 1 עד 4 ובכוונה אני אומר מ- 1 עד 4, כי שם מרוכזים רוב היישובים שתחילת השנה היא קושי גדול מאוד מבחינתם ולא להוריד לא מתל-אביב ולא מחיפה ולא מרחובות ולא מיבנה ולא מחולון, אלא לתת כסף תוספתי, כסף תוספתי.
מאיר כהן: ובכנסת צינית מאוד, שבה מצליחים להעיף מיליונים מצד אחד לצד השני, כי יושב-ראש הוועדה ולא אתה, אדוני, חס ושלום, כי יושב ראש ועדה התווכח עם שר החינוך ותוך חמש דקות מוצאים 80 מיליון שקלים בכדי ליישר את ההדורים, אז ראוי שימצאו כסף בכדי שהתלמידים באותם יישובים יוכלו לפתוח את שנת הלימודים כמו שתלמידים פותחים במקומות החזקים והמבוססים.
מאיר כהן: אדוני, אני יודע מה הרגישות שלך, אני יודע מאיפה באת ואני חושב שאתה מנהל את הוועדה הזאת עם הרבה מאוד רגישות למה שקורה בתוך בתי הספר.
מאיר כהן: אז אני אבקש ממך להרחיב את המטריה ולחשוב בראייה הוליסטית על יישובים שעכשיו יושבים ראשי הערים שלהם ולא מצליחים למצוא תקציב שיכול להיות הנשמה היתרה לכל מה שהם מתכננים לילדים.
מאיר כהן: תודה רבה לך, אדוני.
יעקב מרגי: תודה לך, חבר הכנסת מאיר כהן.
יעקב מרגי: אני בהמשך, אחרי חברי הכנסת, אומר את מה שאני חושב בסוגיה הזאת של היערכות לתחילת שנת הלימודים, חלוקת תקציבי שיפוצים וגם אותם ראשי רשויות שאנחנו נחרדנו, חברי הכנסת נחרדו כדי לסייע בידם ולא מצאו את הזמן הנכון ואתה יודע מה?
יעקב מרגי: אל תתפלא אם תראה אותם במזנון היום בצהריים מדברים כאילו שום דבר לא קורה.
יעקב מרגי: אבל אותנו לא מעניינים ראשי הרשויות, מה שמעניין אותנו הוא החינוך של ילדי ישראל וההזדמנות השווה לכל תלמיד.
עודד פורר: אני בעיקר באתי להקשיב כי באמת ועדת החינוך, אולי בניגוד לוועדות אחרות, תקופת הקיץ הופכת להיות התקופה הכי עמוסה, כמו שגם ציין מי שמכיר את זה על בשרו, אצל ראשי הערים זאת התקופה הכי עמוסה.
עודד פורר: איך פותחים את שנת הלימודים ואם יש איזו שהיא בעיה שבגללה לא תיפתח שנת הלימודים באיזה מהיישובים, אז צריך לשים את האצבע על הבעיה הזו עכשיו בחודש יולי ולא ב- 30 באוגוסט.
עודד פורר: אני הייתי שמח לשמוע פה גם את ההתייחסויות של האוצר, של משרד החינוך ובטח של השלטון המקומי.
מנואל טרכטנברג: תודה, אדוני היושב ראש.
מנואל טרכטנברג: זה שבאו או לא באו ראשי הרשויות, זה מעיד עליהם אבל לא על הנחיצות והחשיבות של הדיון.
יעקב מרגי: או שהם לא התכוונו, בהוצאת המכתב לראש הממשלה הם לא התכוונו.
מנואל טרכטנברג: כמו שאמרת, אני רוצה להתייחס לזה.
מנואל טרכטנברג: מה שמעניין אותנו זה הילדים ומערכת החינוך ולא סדר היום או לוח הזמנים של ראשי הרשויות.
מנואל טרכטנברג: תראו, בשבוע שעבר בכנסת התקיים כנס שבו דובר על הסקר האחרון של ה- OECD, סקר שבחן מיומנויות קריאה, מיומנות מתמטית ועבודה בסביבה מתוקשרת וזה נבדק לגבי בוגרים מגיל 16 עד 65, במדינת ישראל, בהשוואה ל- 34 מדינות אחרות.
מנואל טרכטנברג: אנחנו שוב מוצאים את עצמנו במקום מאוד לא טוב וכשבחנו את זה לעומק מצאו, ראה זה פלא, איזו הפתעה – שכמובן הציונים הנמוכים ביותר נמצאו בפריפריות.
מנואל טרכטנברג: צריך להדגיש בכל פעם, זה לא רק הפריפריה הגיאוגרפית.
מנואל טרכטנברג: זה מושג שמפריע לי פעם אחר פעם כי יש לו קונוטציה גיאוגרפית, אבל אנחנו מדברים על משהו אחר.
מנואל טרכטנברג: אנחנו מדברים על חלקים מאוד גדולים של האוכלוסייה בכל הארץ.
מנואל טרכטנברג: דרך אגב, בסקר הזה הראו, ה- 10% העליונים באוכלוסיית ישראל, אנחנו מעל לאותם 33 מדינות.
מנואל טרכטנברג: אבל המסה שלנו נמצאת מתחת.
יעקב מרגי: זה ממחיש את גודל הפערים.
מנואל טרכטנברג: אז המושג פריפריה לא תופש את זה.
מנואל טרכטנברג: במושג פריפריה יש תחושה של קטן ורחוק, אך לא כך הוא.
מנואל טרכטנברג: פה מדובר על המסה.
יעקב מרגי: כל הליבה.
מנואל טרכטנברג: מדובר כאן על מסה, כן.
מנואל טרכטנברג: הציונים האלה לא באים משום מקום.
מנואל טרכטנברג: בסוף או שיש מערכת חינוך שיודעת לייצר שוויון הזדמנויות עם כל המגבלות של הדבר הזה, או שלא, זה כל הסיפור.
מנואל טרכטנברג: שוויון פורמלי בתקצוב, הוא חוסר שוויון מובהק גם בבחינת כמה כסף בסוף מגיע לכל תלמיד וגם תוצאתית.
מנואל טרכטנברג: הרי יש מחקרים אין סוף שהראו שבסוף כמה כסף תלמיד באזור המרכז, באזורים מסוימים במרכז, לא בכל מקום במרכז, כמה הוא או היא מקבלים בפועל מהרשות המקומית, מהסביבה וכו' וכו', מה ההוצאה על תלמיד במרכז הארץ לעומת אותן פריפריות.
מנואל טרכטנברג: יש פער אדיר.
מנואל טרכטנברג: כלומר, זה לא נכון שיש שוויון אפילו פורמלי של חוסר שוויון בהזדמנויות.
מנואל טרכטנברג: היה צריך להיות בדיוק ההפך, הרי זה ברור לחלוטין שצריך להיות ההפך.
מנואל טרכטנברג: באותן אוכלוסיות מוחלשות, לא חלשות, כי זה לא בא מהן, הן מוחלשות, צריך להשקיע הרבה יותר בחינוך שלהן.
מנואל טרכטנברג: מנגנון התקצוב שקיים כיום, לא עושה את זה ולא יכול לעשות את זה, בין היתר בגלל מנגנוני המצ'ינג.
מנואל טרכטנברג: אפשר להבין מה הרעיון של המצ'ינג, הוא לא מופרך בכל הקשר, אבל בהקשר של החינוך הוא מופרך.
יעקב מרגי: גם ברווחה.
מנואל טרכטנברג: גם ברווחה, אבל בחינוך זה כל-כך ברור.
מנואל טרכטנברג: הרי אם רשות מקומית יודעת לגבות כך וכך מארנונה, זה צריך להשליך על כמה חינוך יקבלו הילדים?
מנואל טרכטנברג: מה הקשר, ההפך הוא הנכון.
מנואל טרכטנברג: הרי החולשה של הרשות המקומית באה לידי ביטוי בכל הקשר והקשר, כולל בהקשר של יכולת גבייה וכו' וכו'.
מנואל טרכטנברג: לכן, אסור לנו להיכנס שוב ושוב לאותה מלכודת של תקציבים שלכאורה הם שווים, הם לא שווים והמצ'ינג וכו' שרק מרחיבים את הפערים האלו.
מנואל טרכטנברג: זה נושא רחב.
מנואל טרכטנברג: לסיכום, אני רוצה לומר כך, אדוני היושב ראש.
מנואל טרכטנברג: העניין איננו פתיחת שנת הלימודים, העניין שאני רוצה להגיד הוא יותר ספציפי – אנחנו נמצאים בעיצומו של גיבוש התקציב הדו שנתי.
מנואל טרכטנברג: צריך להבין, דו שנתי, זה ייקבע לא רק את התקציב, אלא את התוכניות הממשלתיות לשנתיים וחצי הקרובות.
מנואל טרכטנברג: אם לא יהיה שינוי יסודי, גם בסדרי העדיפויות התקציביים וגם בצורת חלוקת התקציב, זה לא רק עניין של כמה, מה הגודל האבסולוטי של תקציב החינוך לעומת תקציבים אחרים, אלא מה צורת ההקצאה של אותו תקציב, אנחנו נידרש פעם אחר פעם בוועדה הזאת על אותו דבר ונכון, לקראת פתיחת שנת הלימודים הטונים עולים.
מנואל טרכטנברג: אנחנו לא יכולים שוב ושוב ושוב לתת יד לעיוות שכזה בדבר הבסיסי ביותר שזה חינוך ילדינו.
יעקב מרגי: הרבי מקוצק קבע, הטביע את הפתגם הזה שמשתמשים בו הרבה – אין לך דבר יותר בלתי שווה מטיפול שווה בבלתי שווים.
מנואל טרכטנברג: זו בדיוק הנקודה.
יעקב מרגי: זו מתמטיקה פשוטה.
מנואל טרכטנברג: ואצלנו זה הפוך.